ཚན་ཁག་མ་བཙུགས་གོང་ལ་བོད་སྨན་ཁང་གི་ཁོང་ནད་སྣ་འདུས་ཚན་ཁག་ཏུ་གཏོགས་ཤིང་།དེའི་དུས་འབྲས་སྐྲན་གྱི་ནད་ཀྱི་ངོ་བོ་དང་འཕེལ་རྐྱེན།གསོ་བཅོས་བཅས་ལ་ཕྱོགས་ཡོངས་ནས་དམིགས་བསལ་གྱི་ཁྱད་ཆོས་ཡོད་ཅིང་།བཅོས་སྐྱེད་མངོན་གསལ་དུ་ཐོན་པས་རྒྱལ་ཡོངས་ཀྱི་ཡུལ་ཕྱོགས་སོ་སོའི་སྨན་དོན་མི་སྣ་མང་པོ་ཞིག་གིས་ཚུལ་འདིར་དོ་སྣང་བྱས་ཤིང་།ལྷག་ཏུ༢༠༡༡ལོར་ཨ་མེ་རི་ཀའི་ཝུར་རྗི་ནེ་ཡའི་སློབ་ཆེན་གྱིས་སྔ་གཞུག་ཏུ་ཟབ་སྦྱོང་བ༢༠ལྷག་མངགས་ནས་གཙོ་བོར་བོད་སྨན་གྱིས་འབྲས་སྐྲན་གྱི་ནད་ལ་ཕན་འབྲས་འབྱུང་ཚུལ་གྱི་སྐོར་ལ་ལྟ་ཞིབ་སློབ་སྦྱོང་བྱས་པ་དང།ཡང༢༠༡༣ལོར་རང་སྨན་ཁང་ནས་ཀྱང་ཝུར་རྗི་ནེ་ཡར་ཆེད་མཁས་སྨན་པ་བཏང་ནས་འབྲས་སྐྲན་སྐོར་གྱི་རིག་གཞུང་བརྗེ་རེས་ཚོགས་འདུ་བསྡུས་པ་ལ་སོགས་བྱེད་སྒོ་སྣ་མང་སྤེལ་ཏེ་ཚན་ཁག་འདི་འཛུགས་སྐྲུན་བྱེད་པ་ལ་རྨང་ལེགས་པར་བཏིང་།ང་ཚོས་མི་ལོ༡༣༠༠རིང་གི་བོད་ཀྱི་གསོ་བ་རིག་པའི་འབྲས་སྐྲན་གསོ་བཅོས་ཐད་ཀྱི་སྲོལ་རྒྱུན་ཉམས་མྱོང་གང་ལེགས་རྒྱུད་འཛིན་དང་།གསང་རྒྱུད་གདམས་པའི་བཅོས་ཐབས་འདོན་སྤེལ་དང་ཉམས་པ་སོར་ཆུད།མ་ཉམས་གོང་འཕེལ་ཡོང་བར་འབད་པ་དང་བསྟུན་ནས་ནད་རིགས་གསར་བར་ཉམས་ཞིབ་བྱེད་པ་དང་།ལག་ཐབས་གསར་བ་ཚུར་ལེན་སྒོས་འབྲས་སྐྲན་གྱི་ནད་རིགས་སྣ་ཚོགས་ལ་གསོ་བཅོས་བྱེད་གྱིན་ཡོད།